Kunagiste Kiiu mõisa ja Kuusalu kiriku maade piiril on seitse piirikivi, millesse on raiutud 3 cm sügavused ja 20 cm pikkused ristid. Kivid on asetatud sinna XVI saj. algul, arvatavasti pärast piiritülisid. Üks kividest, Lauritsa- ehk Rajakivi (LK), asub Tallinn-Peterburi maanteest paremal (Kuusalu poolt), Kuusalu-Teeristi bussipeatuse lähedal. Kivil on ohvrikivile omased lohukesed, ta lõunapoolsel küljel on küpsetusrestitaoline kujutis, põhjapoolsel kääride kujutis. Mõned uurijad arvavad, et need märgid on seotud Kuusalu kiriku kaitsepühaku Laurentsiusega, kes olevat kääridega surnuks torgatud ja seejärel restil põletatud, teiste arvates aga on tegemist Kolga kloostri (rest) ja Kuusalu kiriku (piiskopisau) pitsatimärgiga. Lauritsakivist veidi ida pool, mäenõlvakul, Kuusalu bussipeatuse lähedal on Kuusalu silmaallikas (LK), tuntud ohvriallikana. Pärast ohverdamistseremooniat olevat allika vett kasutatud silmahaiguste ravimiseks.